钦定古今图书集成/理学汇编/字学典/第095卷 > 李斯
## 钦定古今图书集成/理学汇编/字学典/第095卷 > 李斯

按《史记》本传：“李斯，楚上蔡人也。从荀卿学成，西入秦。
秦始皇并天下，以斯为丞相。”

按《汉书艺文志仓颉篇》上七章，秦丞相李斯作。
按《水经注》：“秦始皇登于峄山之上，命丞相李斯以大
篆勒铭山岭，名曰昼门。”

按《书断》：“李斯妙大篆，始省改之，以为小篆，著《仓颉篇》
七章．。虽帝王质文，世有损益，终以文代质，渐就浇漓。
古文可为上古，大篆为中古，小篆为下古。三古谓实，
草隶谓华。妙极于华者羲、献，精穷其实者籀、斯。始皇
以和氏之璧，琢而为玺，令斯书其文。今《泰山》《峄山》及
《秦望》等碑，并其遗迹，亦谓传国之伟宝，百世之法式。”
斯小篆入神，大篆入妙。　又按《书断》引《蒙恬笔经》云：
“秦丞相李斯曰：‘自上古作大篆，颇行于世，但为古远，
人多不详。今删略繁者，取其合体，参为小篆’。”斯善书，
自赵高已下咸见伏焉。刻诸名山碑玺铜人，并斯之
笔书。秦望纪功石，乃曰：“吾死后五百三十年，当有一
人替吾迹焉。”　又始皇并六国，斯乃奏罢不合秦文
者，于是天下行之。画如铁石，字若飞动，作楷隶之祖，
为不易之法。其铭题钟鼎及作符印，至今用焉。
按墨薮细篆书，李斯摹写《始皇碑序》，皆用此体，亦曰
“缪篆。”仙人篆古之所有。李斯善辨古文，改为篆形。